b'\n_START_ARTICLE_\nPersijos \xc4\xaflanka\n_START_PARAGRAPH_\nPersijos \xc4\xaflanka\xc2\xa0\xe2\x80\x93 \xc4\xaflanka Indijos vandenyno \xc5\xa1iaur\xc4\x97s vakaruose, tarp Arabijos pusiasalio ir Irano. \xc4\xaelankos plotas apie 233 000\xc2\xa0km\xc2\xb2, did\xc5\xbeiausias gylis 102\xc2\xa0m. \xc4\xaelanka gars\xc4\x97ja tuo, kad po ja yra daug naftos._NEWLINE_Greta jos yra \xc5\xa1ios \xc5\xa1alys: Omanas, Jungtiniai Arab\xc5\xb3 Emyratai, Kataras, Saudo Arabija, Kuveitas, Irakas, Iranas. \xc4\xaelankos salose yra Bahreinas. Bahreinas, Kataras, Kuveitas ir Jungtiniai Arab\xc5\xb3 Emyratai (o kai kada taip pat ir Saudo Arabija bei Omanas) vadinami Persijos \xc4\xaflankos valstyb\xc4\x97mis; \xc5\xa1is terminas i\xc5\xa1 esm\xc4\x97s rei\xc5\xa1kia ne geografin\xc4\x99 j\xc5\xb3 viet\xc4\x85, bet fakt\xc4\x85, kad jos yra nedidel\xc4\x97s absoliutin\xc4\x97s monarchijos, staigiai praturt\xc4\x97jusios naftos d\xc4\x97ka, o gyventoj\xc5\xb3 nema\xc5\xbe\xc4\x85 dal\xc4\xaf jose sudaro samdyti darbininkai i\xc5\xa1 kit\xc5\xb3 \xc5\xa1ali\xc5\xb3.\n_START_SECTION_\nSalos\n_START_PARAGRAPH_\nPersijos \xc4\xaflankoje gausu ma\xc5\xbe\xc5\xb3 sal\xc5\xb3. Bahreinas, Persijos \xc4\xaflankos sala, taip pat dar yra ir Persijos \xc4\xaflankos arab\xc5\xb3 valstyb\xc4\x97. Geografi\xc5\xa1kai did\xc5\xbeiausia \xc4\xaflankos sala yra Ke\xc5\xa1mas, kuri yra Horm\xc5\xabzo s\xc4\x85siauryje ir priklauso Iranui. Kitos svarbesn\xc4\x97s salos yra Didesnis Tunbas, Ma\xc5\xbeesnis Tunbas ir Ki\xc5\xa1as, administruojamos Irano, Bubijanas priklauso Kuveitui, Taroutas\xc2\xa0\xe2\x80\x93 Saudo Arabijai, o Dalm\xc4\x85 administruoja Jungtiniai Arab\xc5\xb3 Emyratai. Pastaraisiais metais \xc4\xaflankoje taip pat buvo sukurta ir dirbtini\xc5\xb3 sal\xc5\xb3, skirt\xc5\xb3 komerciniams tikslams arba turizmui. Nors ir b\xc5\xabdamos ma\xc5\xbeos, \xc5\xa1ios salos turi neigiamos \xc4\xaftakos mangrovi\xc5\xb3 arealui ir da\xc5\xbenai sukelia nenusp\xc4\x97jamas aplinkos problemas. Persijos \xc4\xaflankos salos taip pat buvo reik\xc5\xa1mingos kolonijiniais laikais, kai Portugalijos kolonijin\xc4\x97 imperija ir Brit\xc5\xb3 imperija jas naudojo prekybai ir \xc4\xaftakos pl\xc4\x97timui.'